**Билим берүү ишин лицензиялоо процессин санариптештирүү**

Кыргыз Республикасынын Президентинин 2018-жылдын 31-октябрындагы № 221 “2018-2040-жылдары Кыргыз Республикасын өнүктүрүүнүн улуттук стратегиясы жөнүндө”, 2020-жылдын 17-декабрындагы № 64 “Кыргыз Республикасынын мамлекеттик башкаруусуна санариптик технологияларды киргизүүнү өркүндөтүү боюнча кечиктирилгис чаралар жөнүндө”, 2021-жылдын 12-октябрындагы № 435 “2026-жылга чейин Кыргыз Республикасын өнүктүрүүнүн улуттук программасы жөнүндө” Жарлыктарына ылайык мамлекеттик кызмат көрсөтүүлөрдү санариптештирүү талаптарын аткаруу, коррупциялык тобокелчиликтерди толугу менен жокко чыгаруу үчүн билим берүү ишин лицензиялоону толугу менен автоматташтыруу максатында Кыргыз Республикасынын Билим берүү жана илим миниcтрлиги 2024-жылдын 1-майынан тартып билим берүү ишмердүүлүгүнө лицензия берүү ишин санариптик форматка толугу менен өттү.

Мындан кийин билим берүү ишмердүүлүгүнө лицензия алуу үчүн берилген бардык арыздар Лицензиялоону жана аккредитациялону башкаруунун автоматташтырылган системасы (АСУЛА <https://asula.edu.gov.kg/>) аркылуу гана кабыл алынат.

Азыркы учурда, лицензиялоо секторунун кызматкерлеринин кароосуна АСУЛА аркылуу 20дан ашык арыз келип түшкөн. Арызды кароо процессинде кызматкерлер “Кыргыз Республикасындагы лицензиялык-уруксат берүү тутуму жөнүндө” Кыргыз Республикасынын Мыйзамын жетекчиликке алышат.

**Билим берүү ишмердүүлүгүнө лицензия алуу үчүн төмөнкүлөр талап кылынат:**

* Министрликтин сайтында (<https://edu.gov.kg/>) жайгаштырылган тизмеге ылайык документтердин пакетин чогултууга;
* Тиешелүү документтерди тиркөө менен бирге АСУЛА программасы аркылуу арыз менен кайрылуу;
* Лицензияга чейинки текшерүүлөр АСУЛА аркылуу тандалып алынган сертификацияланган эксперттерден турган комиссиянын буйругун түзөт.;
* Лицензиялык текшерүү жыйынтыгында эксперттер лицензиялык такшерүү баракчасын түзүп Лицензиялоо боюнча кеңештин кароосуна берет. Лицензиялоо боюнча кеңеш лицензияны берүү же берүүдөн баш тартуу жөнүндө чечимди коллегиялуу кабыл алат. Оң чечим кабыл алынган учурда ал жайылтылган билимдин түрүн жана деңгээлин көрсөтүү менен билим берүү ишине лицензия берилет. Баш тартылган учурда себептери көрсөтүлөт жана арыз ээси аларга даттанууга же кемчиликтерди жоюу менен документтерди кайра тапшырууга укуктуу;
* Лицензияларды мамлекеттик каттоо лицензиялардын жана уруксаттардын бирдиктүү автоматташтырылган (электрондук) реестрине маалыматтарды киргизүү аркылуу ишке ашырылат.

Лицензиялоонун тартиби жөнүндө маалымат Кыргыз Республикасынын Билим берүү жана илим министрлигинин расмий сайтына <https://edu.gov.kg/> жайгаштырылат.